Erling Thorleif Heggelund

Erling Thorleif Heggelund (født 3. februar 1898 i Kristiansand, død 19. september 1967) var en norsk jurist som hadde en lang karriere innen politiet, hvor han blant annet var politimester i Vadsø, Larvik og Tønsberg. Han var sønn av stortingsmannen Tørris Heggelund.

Erling Heggelund vokste opp i Kristiansand. Ved folketellingen i 1910 er han oppført sammen med foreldrene og to søsken i Markens gate 23.

Heggelund ble cand.jur. i 1921. Han arbeidet først i hjembyen, og var senere blant annet politi­fullmektig i Lofoten. Han var politimester i Vadsø fra 1939 til 1942, da han ble arrestert og satt fengslet ved Sydspissen fangeleir i Troms i ett år. Han deltok siden i illegalt arbeid i Oslo, før han måtte flykte til Sverige.

I 1945 fikk Heggelund stillingen som politimester i Larvik, men allerede i 1946 ble han politimester i Tønsberg, etter Alf Glad, en stilling han hadde til sin død i 1967. Han var da den eldste politimesteren i landet.

Heggelund var medlem av politiutvalget av 1950, medlem av et utvalg som forberedte ny våpenlov, var sensor ved Politiskolen og var medlem av ansettelsesrådet ved Kriminalpolitisentralen.

 Referanser 

 Kilder 
 Lokalhistoriewiki

Kategori:Norske politimestere
Kategori:Norske jurister
Kategori:Norske motstandsfolk under andre verdenskrig
Kategori:Personer fra Kristiansand kommune